Väkivaltaa höyrylaivassa
Väkivaltaa höyrylaivassa. Kun höyrylaiva "Ilma", joka kulkee Turun ja Helsingin väliä, viime maanantaina k:lo 8 illalla saapui Daalintehtaalle sinne yöksi jäädäkseen, tunkeusi laivaan joukko juopuneita miehiä vaatien juomatavaroita. Kun niitä ei heille annettu ja kun he viimein väkivallalla ajettiin pois laivasta, alkoivat he konnamaisella tavalla purkaa vihaansa heitellen kiviä, halkoja ja mitä vain käsiin sattui jotta hengenvaarassa olivat laivaväki ja matkustajat. Yrittipä muuan käyttää revolveriakin. Kun ei muu auttanut, päätti kapteni lähteä merelle ja perätrossi katkaistiin, ja kun ei kukaan uskaltanut mennä irroittamaan kokkatrosseja, koetettiin koneen voimalla ne katkaista, mutta ei sekään onnistunut. Nyt ei ollut muuta neuvoa kuin puolustautua niin hyvin kuin voitiin ja sentähden pantiin höyrypumppu käymään. Tuntikausi ruiskutettiin sitten vettä rauhanrikkojien päälle, kunnes vihdoin läksivät tiehensä. Kun sitten ruvettiin laivaa tarkastamaan, huomattiin, että kuusi ikkunaa oli lyöty rikki ja että kangas, jossa laivan nimi on, oli puhki, lukuunottamatta monta muuta vammaa. Laivan kapteni vaatii asiasta oikeudentutkintoa.

[Lähde: Uusi Suometar 9.5.1890 sivu 3]

</div>

Anonyymi
Alkoholi
Merenkulku
Uusi Suometar
1890